**Inception**

Прибирам се от работа в автобуса претъпкан,

изморена, изнервена -  не спирам да пуфкам!

Спирката изпуснах, заваля и дъждът,

а до вкъщи чака ме дълъг път!

Пристигнах си гладна, мокра и кална,

със сетни сили лягам в разхвърляна спалня.

Мисля си - защо тъй сив е градът?

Не може ли някак нещата да се променят?

Да няма коли, прах и мръсотия,

да стане всичко зелено като на магия,

да може животните с нас да живеят,

птички щастливо песни да пеят,

да стана и аз по-усмихната, мила,

а не сякаш чаша лимонов сок изпила!

Изведнъж - що да видя?! Всичко подреди се!

Дрехите ми чисти, градът изсуши се,

по улиците смело дечица играят,

не виждам и шофьори нервно да ругаят,

котките на мишки път проправят,

вместо да ги дебнат и свирепо улавят!

В Перловска река рибки се гонят,

минувачите хлебни трошички им ронят.

Орлите от Орлов мост свободно отлитат,

лъвове опашки най-накрая преплитат!

В близката голяма Борисова градина,

в езерцето плуват лебеди стотина!

Въздухът усеща се сякаш в планина,

А наоколо - пълно със зеленина!

Какво ли се е случило? - запитах се веднага.

До преди малко исках от града да избягам,

а сега съм сякаш в напълно нов свят,

дали не си въобразявам от яд?

Реших за кратка разходка навън да изляза

и познайте какво се оказа!

Децата в огромен кръг се събрали,

за по-хубав град силно се замечтали.

Тогава всичко лошо отлетяло,

живот и радост града обляли!

След малко, обаче, всичко изчезна...

Потъна сякаш в някаква бездна!

Чух позната мелодия коварна,

беше сутрешната ми аларма!

Събудих се и всичко постарому си беше,

но едно чувство у мен се таеше,

вече знаех към какво да се стремя,

искам моя град към по-добро да променя!

Реших с колело на работа да отида,

малките улички на София да видя.

Пред офиса кафе и сандвичи купих,

споделих ги с колегите, дето все се цупят.

По лицата им изписа се усмивка позната -

това бяха те - от съня ми децата!

***Автор: Лора Цонева***